Okresná prokuratúra Humenné 
Štefánikova 1900/69, 066 42 Humenné 1 	

Sp. zn. : 1 Pv 396/13/7702	Humenné, 17.10.2013
EEČ : 2-55-114-2013

U Z N E S E N I E

Trestná vec:	obvinený XXXXX  
Prečin:	Poškodzovanie cudzej veci podľa § 246 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Humenné
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
že dňa 17.07.2013 v čase od 15.30 hod. do 17.15 hod. na ul. Laboreckej č.54 v Humennom na zadnej stene garáže č.2504 namaľoval čiernou farbou podklad o rozmere 4x2,2 metra, do ktorého nastriekal 2 rámy modrej farby, čím takto majiteľovi uvedenej garáže XXXXX z Humenného spôsobil škodu vo výške 138,- €.   

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Obvodného oddelenia PZ XXXXX uznesením sp.zn. ORP-6651/HE-HE-2013 zo dňa 17.07.2013 podľa § 199 ods. 1 Tr.por. začal trestné stíhanie vo veci prečinu poškodzovania cudzej veci podľa § 246 ods. 1 Tr.zák. a súčasne podľa § 206 ods. 1 Tr.por. vzniesol XXXXX obvinenie na skutkovom základe uvedenom vo výrokovej časti tohto uznesenia.

Obvinený sa vo svojej výpovedi zo dňa 17.07.2013 a dňa 03.10.2013 k spáchaniu skutku kladenému za vinu v celom rozsahu priznal a vyhlásil, že skutok kladený mu za vinu spáchal, svoje konanie oľutoval, svoj dlh voči poškodenej uznal a zároveň vyjadril výslovný súhlas s podmienečným zastavením trestného stíhania. V rámci zmierovacieho konania na Okresnom súde XXXXX vyhlásil, že spôsobenú škodu uhradí v 4 splátkach po 35,- €.

Okrem vlastného priznania je zavinenie obvineného preukázané aj výpoveďou svedka XXXXX, ktorý do zápisnice o výsluchu uviedol, že v danom čase bol na prácach v Českej republike. a o stave jeho garáže bol oboznámený až jeho otcom, čo si následne overil fyzicky kontrolou. Obvinený je usvedčovaný aj výpoveďou svedka XXXXX, ktorý uviedol, že v inkriminovaný deň videl muža ako sprejuje garáž, pri ktorom sa pristavil a súčasne po rozhovore s ním privolal hliadku Mestskej polície v Humennom k ďalšiemu postupu. Obvinený je usvedčovaný aj ďalšími listinnými dôkazmi, ktoré tvoria obsah vyšetrovacieho spisu. 
   
Z vyšetrovacieho spisu vyplýva, že obvinený dosiaľ nebol súdne trestaný, nemá záznam v registri trestov, v mieste trvalého bydliska je hodnotený všeobecne a používa dobrú povesť a priestupkovo nebol postihovaný.
            
Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak 

a) vyhlási, že spáchal skutok, za ktorý je stíhaný, a nie sú odôvodnené pochybnosti, že vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu a
c) vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.  

Podľa § 216 odsek 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na 1 rok až 5 rokov. Skúšobná doba sa začína právoplatnosťou uznesenia o podmienečnom zastavení trestného stíhania.
          
S poukazom na uvedené skutočnosti možno konštatovať, že obvinený sa dopustil vyššie opísaného prečinu, za ktorý zákon ustanovuje trest odňatia slobody vo výmere až jeden rok, teda trest neprevyšujúci päť rokov.

Obvinený  pri výsluchu dňa 03.10.2013 vyhlásil, že súhlasí po splnení zákonom požadovaných podmienok s podmienečným zastavením trestného stíhania vedeného voči jeho osobe, že skutok kladený mu za vinu spáchal, pričom nie sú dôvodné pochybnosti o pravdivosti jeho priznania, a o tom že jeho vyhlásenie bolo urobené slobodne, vážne a zrozumiteľne, a teda že sú splnené všetky zákonné podmienky pre rozhodnutie o podmienečnom zastavení trestného stíhania voči obvinenému.

Obvinený urobil opatrenia smerujúce k úhrade škody poškodenému spočívajúce v tom, že pred súdom v zmierovacom konaní vyhlásil, že škodu uhradí v 4 splátkach po 35,- € do 25.01.2014, o čom predložil súdu aj splátkový kalendár. 
	
Preskúmaním spisového materiálu som nezistil dôvod na uloženie obmedzenia v zmysle § 216 odsek 3, odsek 4 Trestného poriadku.

Po vyhodnotení skutočností nevyhnutných pre takéto rozhodnutie som zistil, že v danom prípade boli súčasne splnené všetky podmienky pre postup podľa § 216 odsek 1 Trestného poriadku, takéto rozhodnutie treba považovať za zákonné, a preto som na základe hore uvedených skutočností rozhodol o podmienečnom zastavení trestného stíhania proti obvinenému, a súčasne bola obvinenému podľa § 216 odsek 2 Trestného poriadku určená skúšobná doba v trvaní 12 mesiacov, pričom pri určení jej dĺžky bola zohľadnená jednak osoba obvineného, ako aj charakter a závažnosť jeho protiprávneho konania. Preto som rozhodol tak, ako je to uvedené vo výrokovej časti tohto uznesenia.

Podľa § 217 odsek 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marek Micák
prokurátor